ТЕМА:

Кыра саастаах о5олору

олоҥхонон иитии

Олесова Айна Михайловна,

Хаҥалас улууһун Улахан Аан сэл.

«Кыымчаан» уһуйаан

эбии үөрэхтээһинин

үрдүкү категориялаах педагога.

2022 сыл

**Темам:** Кыра саастаах о5олору олоңхонон иитии

**Үлэм сыала:** Кыра саастаах о5олору олонхо5о тирэ5ирэн иитии-сайыннарыы ньымаларын сырдатыы.

**Саба5алааһын:** О5ону, ыччаты маннык салааларга тирэ5ирэн иитиэххэ-сайыннарыахха сөп өскөтүн:

- О5ону иитиигэ төрөөбүт төрүт тыл күүһүн туһаннахха;

- О5ону олоҥхо5о кыра сааһыттан уһуйдахха.

**Соруктар:**

1. **О5ону олоңхонон сайыннаран иитии сүрүн төрүттэрин үөрэтии**
2. **О5ону олоңхонон иитэргэ төрөөбүт төрүт тыл күүhүн туhаныы**
3. **О5ону олоңхонон иитии-сайыннарыы ньымалара туhалаахтарын ырытыы**

 Ханнык ба5арар норуот бэйэтин төрүт культуратыгар тирэ5ирэн, онтон күүс ылан, омук быһыытынан сайдар, уратыланар. Өйө-санаата, иэйиитэ-куойуута, үтүө5э-кэрэ5э тардыһыыта, мындыра-сатабыла кини төрүт культуратыгар түмүллэр, сөңөр, чопчуланар. Төрөөбүт ийэ тыл, философскай өй-санаа, итэ5эл, тылынан уус-уран айымньы, үгэс, сиэр-туом, айар дьо5ур, талаан – бу барыта төрүт культура эгэлгэ өрүттэрэ буолаллар. Норуот үйэлэргэ муспут баай үгэһигэр оло5уран, о5ону, ыччаты иитиэххэ-такайыахха сөп эбит.

**Норуот о5ону иитэр ньымата – төрөөбут тылга**

 Норуот о5ону иитэр ньымата төрөөбут төрүт тыл күүһүгэр баар. О5олорбутун төрүү иликтэриттэн, бэйэбит төрүт культурабытыгар уһуйан, онтон бэйэлэрин төрөөбүт ийэ тылларынан саңардан, чахчы сахалыы сиэрдээх-майгылаах, өйдөөх-санаалаах, иэйиилээх-куойуулаах, чэгиэн-чэбдик ыччаты иитэн таһаарарбыт биһиги кэскилбитигэр кыһамньыбыт, бол5омтобут буолуох этэ. Төрөөбүт тылынан саңарар, үөрэнэр о5о билиини кэбэ5эстик ылынар, өйө-санаата туругурар, майгыта-сигилитэ ситэр, иһирэх иэйиитэ уһуктар, өлбөт үйэлээ5и айар-тутар дьо5ура тобулар, айыл5аттан бэриллибит эйгэтэ буолар.

 Норуот тыына, дьыл5ата, кини киһи-аймах үрдүк культуратыгар киллэрэр кылаата төрөөбут тылыгар, тылынан уус-уран айымньытыгар иңэн сылдьар. Ол иһин төрөөбут тылын, тылынан уус-уран айымньытын тыыныгар иитиллибит киһи бэйэтин норуотун ытыктыы, омук быһыытынан бэйэтин билинэр, киэң туттар.

 Саха о5ото хайа төрүө5үттэн төрөөбүт буоруттан силистэнэн-мутуктанан иитилиннэ5инэ, кини үтүө үгэстэрин чахчы этигэр-хааныгар иңэриннэ5инэ, амарах сүрэ5ин, мындыр өйүн, уран тарба5ын утумнаата5ына эрэ саха омук быһыытынан чэчирии сайдара саарба5а суох.

**Төрөөбүт тыл күүһэ – олоңхо5о**

 Олоңхо диэн бухатыырдар охсуһууларын, мүччүргэннээх сырыыларын хоһуйар норуот бөдөң эпическэй айымньыта. Олоңхо – саха норуотун тылынан уус-уран айымньыларын атын жанрдарыттан ураты, уустук тутуллаах улахан айымньы буолар. Олоңхо тыла-өһө, кини стилэ остуоруйа, кэпсээн, ырыа-хоһоон тылыттан-өһүттэн уратылаах. Көннөрү кэпсэтэр тыллаа5ар күүрээннээх, омуннаах, ону таһынан билиңңи олоххо туттуллубат буолбут тыла элбэх. Олоңхо фантазията олус күүстээх, ойуулуур-дьүһүннүүр ньымалара дьикти баай. Кини суолтата аңардас тыл уус-уран айымньыта буоларынан эрэ бүппэт. Кини саха норуотун историятын, итэ5элин, төрөөбүт айыл5атын үөрэтэргэ суолтата эмиэ элбэх.

 Тылын-өһүн уратытынан, ураты уустугунан, кэрэтинэн олоңхо үгүс чинчийээччилэр, ученайдар бол5омтолорун тарпыт. Холобур, В.Л.Серошевскай этэринэн: «Язык олоңхо дышит древностью». Оттон С.В. Ястремскай суруйар: «Поэзия якутских сказаний поражает, здесь, в олоңхо мы вступаем в очаровательный мир, полный поэзии и могучих красок». П.А.Ойуунускай: «Ырыа5а, олоңхо5о саамай сыаналаа5а диэн баар – тылын күүһэ, дьүһүнүн күүһэ, этиитин күүһэ», - диэн суруйар. Уопсайынан, саха тылын баайа, күндүтэ олоңхо5о сөңөн сытар. Ити бар5а баайы кичэллээхтик тутан, харыстаан үөрэттэххэ, о5ону, ыччаты иитиигэ олус улахан суолталаах буолуо этэ.

**Олоңхо о5о иитиитигэр дьайыыта**

 Чинчийээччилэр норуот тылынан уус-уран айымньыта, чуолаан олоңхо киһиэхэ эргиччи дьайыытын бэлиэтииллэр. Олоңхо норуот өйүн-санаатын чыпчаала буоларынан норуоту иитэр күүһэ ураты күүстээх. Билигин үгүс иитээччилэр, учууталлар олоңхону о5о тэрилтэтигэр, оскуола5а билиһиннэриини, үөрэтиини ыарыр5аталлар. О5олорго ыарахан, өйдөммөт дииллэр. Ол эрээри олоңхо о5ону, ыччаты иитиигэ, өскөтүн кинини билиһиннэрии, үөрэтии ньымаларын саңалыы тобуллахха уонна олоңхону о5олор өйдөрүгэр-сүрэхтэригэр, бэрт кыраларыттан билиһиннэрэн иңэрдэххэ, кини бары иитэр уонна үөрэтэр кыахтарын толору туһанан, дьиң сайа5ас өйдөөх-санаалаах, дэгиттэр сайдыылаах киһини кэскиллииргэ тирэх буолар кыахтаах.

 Олоңхо түң былыргы айымньы диибит, оччо5уна кини норуот былыргы үйэтинээ5и педагогикатын мэңэтинэн буолар. Кини норуоту, уу ньулдьа5айыттан аар кырдьа5аһыгар тиийэ тардар, абылыыр күүстээ5ин А.Е.Кулаковскай-Өксөкүлээх Өлөксөй биллэр ойуулааһына бигэргэтэр: уһун түүннээх кыһыҥҥы киэһэлэргэ, олоҥхоһут олоҥхолуурун истэн олорор саха ыалын көрүҥ. Аччык о5олор ийэлэрин тула олороллорун курдук, о5отуттан кырдьа5аһыгар тиийэ олоҥхоһуту төгүрүйэн истэн олороллор. Манна баар кырдьан нүксүйбүт наара орҥҥо сытар о5онньор, дьиэ кэргэн а5а баһылыга, дьиэ үлэтиттэн бүппэт түбүктээх иистэнэ олорор дьиэ кэргэн ийэтэ, мэниктииллэрин ууратан олорор кыра о5олор… бары умсугуйан олорон, биир тылы түһэрбэккэ, тыыммакка да олорон истэллэр… Үс түүннээх күн умсугуйан, ылларан туран, күн сирин кытаанах кыһал5аларын умна быһыытыйан, олоңхоһуту кытта үс дойду үөлэстэрин батан, айан бө5өтүн айаннаан, сырыы бө5өтүн сылдьан «истибэтэхтэрин истэн, көрбөтөхтөрүн көрөн» күннээ5и олохторугар эргиллэллэр. Ким эрэ өй-санаа тобулан, ким эрэ күүс-уох ылан, ким эрэ ырааһыран, сырдаан, оло5у ураты хара5ынан көрөн төннөр. Уйул5а үөрэ5эр бэлиэтэнэр киһи ис туруга тосту уларыйар түгэнэ былыргы саха5а бу олоңхо иһигэр киирэн олорон истэр-көрөр түгэнигэр буолара саарба5а суох. Күннээ5и оло5ор олоңхоттон кырата суох кыһал5аларын мүлчүрүтэригэр, мүһүлгэннэри өй-санаа күүһүнэн, толкуй мындырынан, сиэр-майгы сырдыгынан кыайарыгар олоңхо үтүө өрүттэрэ олук угаллар. Олоңхо киһи киһи быһыытынан кииллийэригэр, ситэн-хотон, буһан-хатан тахсарыгар тирэх, билиңңинэн эттэххэ, оскуола буолар.

 Онон олоңхо о5о айыл5аттан бэриллибит ис кыахтарын барытын уһугуннаран, сайыннаран, о5ону, ыччаты иитиигэ олоңхо оруола күүсттээх. Ол аата норуот үтүмэн үйэлэр усталарыгар ийэ тылынан олох, дьон-сэргэ сыһыанын, кыһал5атын туһунан дириң өйдөбүллэрин, ыччатын иитэр-такайар, сырдык суолга тускулуур ньымаларын – барытын тылынан уус-уран айымньытыгар тиһэр эбит. Уобарастаан, тылынан айан өлбөт өй, мындыр, киһилии сиэр-майгы тулхадыйбат кииллэрин норуот тыыннаа5ын тухары ыччатыттан ыччатыгар бэриллэн иһэр ис күүһэ фольклор айымньыларыгар баар. Онон ханнык ба5арар омук бэйэтин норуотун тылынан уус-уран айымньытын туохха да тэңнэммэт, туохтаа5ар да күндү баайын, кылаатын курдук тутан, харыстаан, үйэтитэн, ыччатыгар тиэрдиитэ – кини ытык иэһэ, норуот тыыннаах буоларын мэктиэтэ.

**Олоңхону о5о5о үөрэтии туһата**

 Норуот тылынан уус-уран айымньытыттан о5о5о ордук чугаһынан бастакынан остуоруйа суолталанар. Кырачаан өйүн-санаатын эйгэтин тускулуурга бу кэмңэ эбээ, эһээ, төрөппүттэр остуоруйалара улахан суолталанар. Остуоруйалаһыы , остуоруйа о5о уйул5атын, иэйиитин, сиэрдээх майгыга сыстыытын сайыннарар, кини норуотун сырдык тыынын иңэринэригэр суолу арыйар. Психологтар кырачааннар сайдыыларыгар остуоруйаны туох да солбуйбат, кинилэр иэйиилээх уйулгулара сайдыытыгар, тас эйгэни, дьону-сэргэни кытта алтыһар кыахтара уһуктуутугар ураты суолталаа5ын бэлиэтииллэр. Онон олоңхону кыра саастарыттан са5алаан үөрэтэн, олоңхону остуоруйа курдук таңан, судургутан сэһэргээтэххэ, о5о олоңхону толору ылынар кыахтанар.

 Олоңхо саха о5ото оло5у билиитигэр улахан оруоллаах. Сахалыы саңнаах, урааңхайдыы оңоһуулаах ийэ тыына тыллыытыгар ураты суолталаах.

 Олоңхо киэң киэлитигэр, дириң өйүгэр, ураты кэрэтигэр киирбит дьон өйдөрө-санаалара, мындыр толкуйдара, айар, чинчийэр кыахтара арыллан, бар дьону кэрэхсэтэр суруйуулары, чинчийиилэри, айар күүс ураты кыа5ын көрдөрөллөр.

 О5о барахсан олоңхонон оруолларынан оонньууга кыттыһан, оонньуунан олох олорууга киирэр. Олоңхо оонньууларыгар үтүө, сырдык, кэрэ хаһан ба5арар кыайыылаах буолара – о5о уйул5атыгар үтүө, кэрэ, киһилии майгы уйа туттарыгар тиэрдэр. Олоңхо о5о бол5омтото, толкуйдуур кыа5а, өйө сайдыытыгар, ону таһынан тыла тыллыытыгар быһаччы дьайар. Онон олоңхону о5о5о үөрэтэн туһалаа5ын ырыттым:

1. Олоңхону билсэн тулалыыр эйгэ туһунан билиитэ кэңиир. Былыргы сахалар олохторун, кинилэр итэ5эллэрин туһунан киэнник билиэн сөп.
2. Олоңхо5о төрөөбут тылбыт кэрэтэ, сүмэтэ, баайа барыта киирбит. Ол иһин олоңхону аахта5ына, нойосуус үөрэттэ5инэ чуолкайдык саңарарга үөрэнэр, тылын саппааһа кэңиир.
3. Олоңхо ис хоһоонун өйдөөтө5үнэ, күһа5аны-үчүгэйи араара үөрэнэр. Аһыныгас майгылаах, кэрэ5э тардыһар буоларга кыһаллар.
4. Олоңхону аа5а, истэ үөрэнэллэригэр олоңхо сирин-уотун, геройдарын уобарастаан көрөллөр. Оччо5о толкуйдуур дьо5урдара, өйдөрүгэр оңорон көрөр дьо5урдара күүскэ сайдаллар.
5. Олоңхону өйтөн аа5ар буолла5ына саңарар органнара сайдаллар, тыла имигэс буолар, тыына уһуур.
6. Олоңхону толорор кэмигэр уобарастаан толорууну сатыыр буолар. Онон олоңхону толоро үөрэнии о5о талаана арылларыгар, чобуо тыллаах-өстөөх, ситиһиилээх буоларыгар туһалаах буолуон сөп.

**Уһуйааммытыгар олоҥхо педагогикатынан 5 хайысхалаах үлэ барар:**

1. Тылы сайыннарыы. Олоҥхо ойуулуур-хоһуйар тыла. Олоҥхо олук тыллаах оонньуулара. Чинчийэр үлэ.
2. Эт-сиин сайдыыта. Олоҥхо хамсаныылара. Өбүгэ оонньуулара.
3. Сиэр-майгы. Олоҥхо иитэр-үөрэтэр ньымата. Оруоллаах оонньуу. Олоҥхо иитэр-үөрэтэр тыллара. Олоҥхо геройдарын үтүө холобурдара. Өбүгэ сиэрин-туомун тутуһуу.
4. Олоҥхону үөрэтии. Олоҥхону билиһиннэрии. Иһитиннэрии, көрдөрүү, кэпсээһин. Олоҥхону бөлө5үнэн, биирдиилээн толоруу. Олоҥхону чинчийии.
5. Олоҥхо эйгэтэ. Ыал, о5о саада, кырдьа5ас, түөлбэ бииргэ үлэлээһиннэрэ. Олоҥхо педагогикатынан о5о сайдыытыгар биир ситимнээх былааннаах үлэ. Өбүгэ уерэ5э, тэрээһиннэр.

**Бу биэс хайысханан айымньылаахтык үлэлээтэххэ маннык түмүктэри ылыахха сөп:**

- о5о төрөөбүт төрүт тылынан саҥарарга, кэпсэтэргэ үөрэнэр;

- олоҥхону өйдөөн истэр, көрөр, сэҥээрэр дьо5ура сайдар;

- чуолкайдык, табатык саҥарарга үөрэнэр;

- олоҥхо оонньууларынан оонньоон эт-хаан өттүнэн сайдар;

- олоҥхо үрүҥ-хара өрүттэрин араара үөрэнэр;

- олоҥхо нөҥүө сиэрдээх быһыыга-майгыга иитиллэр;

- олоҥхо оонньууларын нөҥүө толкуйдуур дьо5урдара сайдар.

**Олоңхонон кыра саастаах о5олору иитиигэ эйгэ суолтата**

 Биллэрин курдук, о5ону иитии, сайыннарыы дьиэ кэргэңңэ са5аланар. О5о уу ньулдьа5ай са5анаа5ы кэмигэр хайдах эйгэ5э үөскээбититтэн, туох сыһыан киилигэр такыллыбытыттан – инники оло5о, кини майгытын-сигилитин укулаатын ууруллуута улахан тутулуктаах. О5о, биллэрин курдук, үс сааһыгар диэри чугас, тулалыыр дьонун быһыыларын-майгыларын, дьайыыларын үтүктэр, онон сайдар. Ол эбэтэр тылын тыллыыта, тыына – онон салаллар, дьайыылара – дьонун үтүктээйилээһининэн оло5урар. Онон, төрөппүттэр бүгүн сарсыңңыларын, кэлэр кэмнэрин кэскиллэнэ сылдьалларын, олохторун хас биирдии күнэ – кэлэр күннэрин тускулуурун доло5ойдорун киинигэр туталлара ирдэнэр. Күннээ5и чэпчэки санаа угаайытыгар о5устарбакка, өрүү сырдык, киһилии өттүн тутуһуу, ону кэрэһэлиир дьайыыларынан салайтаран олоруу – кыра о5о5о олох тулхадыйбат бэлиэтин быһыытынан иңэр сүдү күүстээх. Ыал хайдах тэринэн-дьаһанан олоруута, тугу уңэр таңара оңостуута – о5отугар быһаччы дьайар күүс. Онон кыра о5о сайдыытыгар, кини хайдах киһи буолан тахсарыгар эйгэ быһаарар суолталаах.

 Психологтар эйгэ киһини сайыннарар кыа5ын, күүһүн суолтатын чорботон бэлиэтииллэр. Эйгэни киһи айан, тутан-оҥорон олохтуур.

 Биһиги уһуйааммытыгар о5ону олоҥхонон иитии тиэргэммититтэн са5аланар. О5о кыратыттан орто дойду дьонун үтүө майгытын-сигилитин иҥэринэригэр о5о сылдьарыгар сөптөөх олоҥхо эйгэтэ олохтоноро эрэйиллэр. Онон олоҥхо эйгэтин о5о күннээ5и оло5ор олохсутар ордук. Ол иһин быйыл күһүҥҥүттэн проект оҥороммут, тиэргэммитигэр о5о сайдарыгар, билиитэ-көрүүтэ кэҥииригэр олоҥхо эйгэтин тэрийдибит.

 Олоҥхо эйгэтин тэриниигэ маннык ирдэбиллэри тутустубут:

- о5о актыыбынайдык олорор, сайдар, билэргэ-көрөргө ба5атын кө5үлүүр эйгэтин тэрийии (педагогическай);

- о5о доруобуйатыгар кутала суох усулуобуйаны оҥоруу (гигиеническай);

- матырыйаалы, өҥү туттууга норуот култууратыгар оло5уруу;

- о5о норуотун култууратын илдьэ сылдьар ис туругар сөптөөх сыһыаны олохтооһун (психологическай);

- о5о үөрэ-көтө сылдьар усулуобуйатын тутуһуу, кэрэ эйгэтигэр киллэрии (эстетическэй);

- о5о5о тиийимтиэ, чугас, кэбэ5эстик, чэпчэкитик уларыйыан сөптөөх малы-салы, оонньууру, туттар сэби-сэбиргэли туһаныы (функциональнай).

Олоҥхо эйгэтигэр киирдэ:

1. Саха бала5ана (көмүлүөк оһох, нааралар, төгүрүк остуол, олоппостор)
2. Олоҥхо дьоно-сэргэтэ.

Бухатыырдары, кыргыттары оҥорорго мас, өҥнөөх быа, эрэһиинэ быа туттуллар. Бухатыыр үрдүгэ – 130 см, кыыс – 120 см.

О5о оонньууругар, сайдарыгар анаан бухатыыр үҥүүтэ, куйа5а туспа арааран ылыллар гына оҥоһуллар.

 Кыргыттар баттахтарын өрүллэр, киэргэтиллэр гына өңнөөх быаттан оңорор ордук.

 Бухатыыр ата: мас, өңнөөх быа.

 О5о мэңэстэригэр, быа быра5а оонньууругар аналлаах. Үрдүгэ – 60 см, уһуна – 90 см, кэтитэ – 30 см.

О5ону олоңхонон иитии-сайыннарыы биир ньымата дьарык буолар. Фольклор көрүңнэринэн (олоңхо, чабыр5ах, тойук, хомус уо. да а.) кыра сааһыттан дьарыктаммыт о5о толкуйдуур, анаарар, ырытар кыахтанар, сахалыы толкуйдаах киһи буола улаатар. Бэйэм практикабыттан холобур а5аллахха, миэхэ 5-6 сааһыттан олоңхо5о, хомуска, тойукка, чабыр5ахха дьарыктаммыт Иванова Уйгулана, сахалыы толкуйдаах, иитиилээх буола улаатан, олоххо бэлэмнээх диэн этиэхпин сөп. Хотугулуу илиҥҥи федеральнай университет физико-техническэй институту үөрэнэн бүтэрбитэ, билигин идэтинэн үлэлиир. Иккиэн көмөлөөн айбыт «Бөртө Боотур» диэн олоңхолоохпут. Тойукка, чабыр5ахха, олоңхо5о бэйэтин көрүүлэринэн чинчийбит үлэлэрдээх. «Инникигэ хардыы» республикатаа5ы, улуустаа5ы НПК 1 степеннээх дипломаннара, фольклорга норуоттар икки ардыларынаа5ы, республикатаа5ы, улуустаа5ы үгүс көрүү-күрэхтэр кыайыылаа5а, лауреата, дипломана буолбута.

Онон кыра саастаах о5олору уһуйааннартан иитэн-сайыннаран улаатыннардахпытына, маннык түмүктэри ылыахпытын сөп.

 Кыра саастаах о5олору олоңхонон иитии-сайыннарыы туһалаа5ын биллим. О5о саадыгар олоңхону, кыра о5олору иитиигэ, туһанан баран, бу маннык ньымалар ордук туһалаахтарын бэлиэтиибин.

**Түмүк**

1. О5ону, ыччаты иитиигэ, сайыннарыыга норуот тылынан уус-уран айымньыта быhаарар суолталаах;
2. Олоҥхо о5о толкуйдуур, ырытар, анаарар кыахтарын сайыннарыыга ийэ тыыны илдьэ сылдьарынан тугунан да солбуллубат күүс буолар;
3. Олоҥхону о5ону, ыччаты иитии, сайыннарыы киинин быhыытынан туhаныахха сөп;
4. Олоҥхо тылын күүhэ о5олор ураты сахалыы толкуйдаах дьон буола улааталларыгар көмөлөөх;

5. Кыра саастаах о5ону олоҥхонон иитиигэ эйгэ улахан оруоллаах.

**Туһаныллыбыт литературалар:**

1. М.А. Попова. Саха төрүт культурата. 3 чааһа. Дьокуускай, 1993с.
2. Д.Г. Ефимова, К.К. Пермяков. Норуот педагогикатын – о5ону иитиигэ. Дьокуускай, 1994с.
3. А.П. Оконешникова. О5ону төрүт культураны тилиннэриинэн уонна салгыы сайыннарыынан уһуйан иитии-сайыннарыы эркээйитэ. Дьокуускай, 1994с.
4. Г.С. Попова-Санаайа. Муңха олоңхото. Дьокуускай, 2010с.
5. Е.М. Поликарпова, Нь.Г. Никитина. Олоңхонон оонньуу дьарыктар, уруоктар. Дьокуускай, 2009с.
6. А.С. Попова. Олоңхо киэң киэлитигэр. Дьокуускай,1995с.
7. Л.П. Лепчикова, Х.К. Татаринова, Г.Н. Иванова. Саха фольклора. Дьокуускай, 1993с.
8. В.Л. Серошевский. Якуты. Москва, 1993г.
9. М.А. Попова. Саха төрүт культурата. 1 чааһа. Дьокуускай, 1993с.
10. Н.И. Филиппова. Олоңхону оскуола5а үөрэтии. Якутскай, 1981с.
11. Д.К Сивцев-Суорун Омоллоон. Татта - родина П.А. Ойунского. Якутск,1993г.
12. Д.Г. Ефимова, Н.П. Александрова. Алгыстаах алаһа. Дьокуускай, 2009с.
13. Е.П. Чехордуна. Олонхо дойдута. Дьокуускай, 2006с.
14. В.В. Аммосова, Н.И. Филиппова, Е.П. Чехордуна. Олонхо ойуулаах тылдьыта. Дьокуускай, 2008с.
15. Д.К. Сивцев. Саха фольклора. Дьокуускай.